Lani mi na nhtoi hta Thai hpyendap a Commander-in-Chief Gen. Kriangsak Chomanand gaw, Wunpawng Mungdan Shanglawt Hpung a ningbaw Du Kaba Lahtaw Zau Seng hte hkrum shaga ai shaloi lawu na hte maren san htai ai lam galaw wa masai.
Gen. Kriangsak:- Nanhte rawt malan hpung a mying hpe Kachin Independence Organization (KIO) nga nna shamying ai gaw nanhte a mungdan hpe awmdawm ahkaw ahkang lu ai mungdan gaw-gap na matu rai kun?
Gen. Zau Seng:- Myenmung gaw 1948 ning hta British a lata kaw na shanglawt lu wa saga ai. Dai shani kaw nna Myenmung masha myu bawsang ni yawng gaw grau gyipgyeng ai Myen ningbaw ni a lata de di hkrat mat saga ai. Sharaw a n-gup kaw na lawt lu sai ngu yang, grau matse ai hkanghkyi a n-gup de htawt shang ai hku rai wa sai. Shing rai dai shani kaw nna anhte bum nga masha ni sha n rai, Myen amyu ni nan mung hkanghkyi a n gup kaw na lawt lu na matu gasat wa masai. Dai majaw anhte Kachin amyu ni gaw Myenmung ting shanglawt lu wa na matu shang gasat lawm ai majaw anhte a uhpung mying hpe "Kachin Independence Organization (KIO) ngu shamying ai re lam azin ayang sang lang dan ai.
Dai shaloi Gen. Kriangsak gaw Kachin ngu ai amyu ni rawt malan hpang wa ai a yaw shada lam gaw tinggyeng myit hte galaw wa ai n re lam, mungdan ting kaw nga pra sa wa nga ai kaga amyu bawsang yawng a lawt lu lam rai nna dam lada rap ra ai hpu nau myit hpe madung tawn nna rawt malan hpang wa ai gaw grai htap htuk nga sai rai nna, awngdang ai lam lu wa na re, ngu kam ai lam shagrau sha-a ai hte myit n-gun jaw dat ai.
Ningbaw Kaba Maran Brang Seng gaw masha amyu kaji kadun n ginhka ai maren madang hku nna shachyen shaga wa sai. Lahpawt mi hta Ningbaw Kaba gaw shi a Pa Jau nta kaw manam ni hte wan kra let jahta nga ma yang, salang langai gaw grai myit tsang ai nsen hte tang madun wa ai. Shi tang madun ai hta, "Anhte a mungdan hpe Wunpawng Mungdan ngu shamying ai gaw shut sai. Myen hkaw hkam ni, sinna masha ni pyi gaw Jinghpaw Wunpawng nga nna shamying wa ma ai hpe laili laika ni kaw mu lu nga ai. Wunpawng amyu ngu ai gaw grammar hku nna shut ai zawn, maumwi mausa hku nna mung shut nga sai. Dai majaw Jinghpaw Wunpawng amyu, Jinghpaw Wunpawng Mungdan ngu nna shamying ra ga ai" nga nna tang madun wa ai.
Ningbaw Kaba sang lang ai hta, tai hpyen wa shalau ai marang e anhte Jinghpaw, Rawang, Lisu, Longvo, Lachit, Zaiwa ni a lapran kaw kahkyin gumdin lam hta hkra machyi wa nga ai majaw shangang shakang la lu na matu amyu bawsang yawng a kasa ni hpe shaga la nna bawng jahkrup ai lam galaw wa saga ai. Dai shaloi salang nkau kaw na Jinghpaw Wunpawng ngu ai amying shingteng gaw jaw nga sai lam sakse sakgan amyu myu hte tang madun wa ma ai shaloi, hpu nau Lisu wa gaw, "Anhte hpe mung Lisu Wunpawng ngu ga le" nga nna tang madun wa ai zawn kaga hpu nau ni mung tang madun wa masai.
Kaja sha nga yang shada a lapran kaw chye na hkat nna magyep kap kahkyin gumdin lam ngangkang wa lu na matu yaw shada nhtawm hkrum bawng ai rai yang grau she ga kaprang na masa pru wa ai. Shing re ai majaw zuphpawng kaw sa du dung ai myusha bawsang shagu kaw na salang ni yawng jawm myit hkrum ai hte anhte myusha yawng hpe gumhpawn ai amying shingteng hpe WUNPAWNG AMYU, maigan ga hku KACHIN ngu nna jahtuk masat tawn saga ai lam sang lang dan ai.
Ningbaw Kaba matut sang lang ai hta rawt jat nga sai mungdan hkan na asuya ni gaw shanhte a labau hpe shanhte amyu ni nan ka la nga ninglen, aten ladaw hte grup yin a masa hta hkan nna shanhte amyu a labau hpe gram jahtuk ka ai lam galaw nga ma ai. Lai wa sai ten ni hta anhte gaw masha chyasam ni ka matsing da ya ai hpe masat dingsat galaw wa saga ai raitimung, dai ni na ten hta laili laika hte hpaji kung kyang wa saga ai majaw tinang a ahtik labau hpe rawt jat nga sai amyu ni zawn ngang kang ai labau hpe n hten n run ka shagrin la wa nga magang sai, nga nna hparan dan let hpungdim dat ai rai.
JJ Lum Dau
20 June 2012
kac_Latn kac_Latn kac_Latn kac_Latn kac_Latn kac_Latn kac_Latn kac_Latn fij_Latn eng_Latn